VEGA præsenterer    
**Marcus.wav og det bankende hjerte**    
*Han har netop vundet dette års karrierekanonen og udgivet hittet “Hvad Du Laver Nu?”. Den 16. oktober kan du opleve den fremadstormende popmagiker Marcus.wav i Lille VEGA.*   
   
Marcus.wav er lyden af en ung mands tankemylder~~,~~ gennem de frustrerende og fuldstændig fantastiske 20’ere. Følelses-, kærligheds- og natteliv flyder sammen i tempofyldte produktioner, og Marcus.wav krænger sit hjerte ud og serverer sine inderste følelser på en bund af dansable toner.   
   
Bag projektet Marcus.wav finder du 23-årige Marcus Bjerring, der sammen med produceren Andreas ‘slwmo’ Hedegaard i sensommeren 2019 begyndte at eksperimentere med deres særegne popmusik, der sammenblander et væld af genrer.    
   
Inspirationskilderne byder på alt fra Rocazino til King Henry, og fælles for det samlede musikalske udtryk er et hudløst ærligt tekstunivers, hvor selv de mørkeste afkroge får lov til at se dagens lys.   
   
2020 bød på op- og nedture, med alt fra en pladekontrakt og en nominering til “Årets Nye Danske Artist” på The Voice, til en række aflyste koncerter og et mørkt efterår, der tvang Marcus.wav til at tage et skridt tilbage og mærke efter.    
   
Sangskrivningen viste sig at være den eneste rigtige terapi, og det nye år har allerede budt på den lækre single “Hvad Du Laver Nu?” samt en nærværende optræden i DR3 dokumentaren *99% forelsket,* hvor en ny akustisk version af “Happy Life“ så dagens lys. 

**Fakta om koncerten**       
Marcus.wav (DK)       
Lørdag den 16. oktober, 2022 kl. 20.00             
Lille VEGA, Enghavevej 40, 1674 København V             
Billetpris 150kr. + gebyr             
Billetsalget starter i dag via [vega.dk](http://vega.dk/) og Ticketmaster